– कुलरियाँ जी, इस प्रवृति के बारे में आप स्वयं भी जानते हैं। अखबार का जीवन एक दिन का होता है। मुख्य पन्ने की ख़बर दूसरे दिन अंदर के पन्नों में कहीं खो जाती है। वर्तमान में अखबार संजीदा कम सनसनीख़ेज़ अधिक हैं। उनकी चौकाने की प्रवृत्ति है। विशेषांक शुरू करना, उनकी बिक्री से जुड़ा मामला है। साहित्य वाले पन्ने को ध्यान से देखें, कहानी, कविता, लघुकथा, तस्वीरें और कितना ही कुछ; अधिक से अधिक रचनाओँ को जगह देना, सब कुछ हल्क-फुल्का। लघुकथा संबंधी बात करें तो यह ठीक है कि अब यह ‘फिल्लर’ नहीं रही। लेकिन लघुकथा विधा के स्तर का पक्ष अभी भी जानना शेष है। लघुकथा कॉलम के तहत जो रचनाएँ छपती है, उनमें से अधिकतर लघुकथाएँ न होकर लघु रचनाएँ ही होती हैं। गंभीर लेखकों या इस विधा से जुड़े निरंतर लिख रहे लेखकों को इस प्रति सचेत होना चाहिए। उन्हें समझना चाहिए कि जो कुछ अखबारों में छप रहा है वह स्तरीय व मॉडल नहीं हैं। जहाँ तक पत्रिकाओं का प्रश्न है, वे बिना देखे-पढ़े ही यह निर्णय किए बैठीं हैं कि लघुकथाएँ प्रकाशित करनी ही नहीं हैं। कुछेक की लघुकथा प्रति समझ बहुत मामूली है। पत्रिका वाले अगर लघुकथा प्रकाशित करना भी चाहते हैं ,तो उन्हें इस विधा से संबंधित किसी लेखक को यह जिम्मेदारी सौंपनी चाहिए।